polyglot-tagger/wikipedia-language-snippets-filtered huggingface dataset:
இந்த நகரம், கொலராடோ மேட்டு நிலத்தின் தென்மேற்கு விளிம்புக்கு அண்மையில், கண்ட ஐக்கிய அமெரிக்காவின் மிகப்பெரிய, தொடர்ச்சியான பொண்டரோசா பைன் காட்டின் மேற்குப் பக்கத்தை அண்டி அமைந்துள்ளது. அரிசோனா மாநிலத்தின் மிக உயரமான மலைத் தொடரான சான்பிரான்சிசுக்கோ சிகரத்துக்குச் சற்றுத் தெற்கேயுள்ள எல்டன் மலைக்கு அண்மையில் இந்நகரம் உள்ளது. 12,633 அடி உயரத்துடன் கூடிய, அரிசோனாவின் மிக உயரமான சிகரமான அம்ஃபிறீசு சிகரம் ஃபிளாக்கிசுட்டாஃப் நகரத்துக்கு வடக்கே 10 மைகள் தொலைவில் அமைந்துள்ளது.
இந்நகரத்தின் பெயர்த் தோற்றம் குறித்துப் பல கதைகள் வழக்கில் உள்ளன. அளவையாளர்கள், வளவாய்ப்புக்களைத் தேடுவோர், முதலீட்டாளர்கள் போன்றோர் 19 ஆம் நூற்றாண்டின் நடுப்பகுதிக்கும் இறுதிப் பகுதிக்கும் இடையில் இப்பகுதியூடாகப் பயணம் செய்துள்ளனர். அமெரிக்கக் கொடியை ஏற்றுவதற்காக பைன் மரமொன்றை உரித்துச் செப்பனிட்ட செயலைச் செய்தவர்களாகப் பலர் குறிப்பிடப்படுகின்றனர். இந்தக் கொடி ஏற்றப்பட்டதன் காரணமாக அதைச் சுற்றியுள்ள பகுதி "ஃபிளாக்கிசுட்டாஃப்" என அழைக்கப்பட்டது.
1839 இல் டெக்சசு குடியரசு மெக்சிக்கோவில் இருந்து பிரிந்தது. டெக்சசை ஐக்கிய அமெரிக்காவுடன் இணைப்பது நாட்டின் பொருளாதாரத்துக்கு வளம் கூட்டும் என டைலர் நம்பினார். 1844 தேர்தலில் போட்டியிடுவதற்குத் தீர்மானித்தாலும், அவரால் விக் கட்சியினரிடம் இருந்தும், சனநாயகவாதிகளிடம் இருந்தும் அவருக்கு ஆதரவு வராததால், போட்டியில் இருந்து விலகி, டெக்சசை இணைப்பதற்கு ஆதரவாக இருந்த சனநாயகவாதி யேம்சு போல்க் என்பவருக்கு தேர்தல் பிரசாரத்தில் ஆதரவளித்தார். போல்க் 1844 தேர்தலில் வெற்றி பெற்றார். டைலர் தாம் பதவியில் இருந்து விலகுவதற்கு மூன்று நாட்களுக்கு முன்னதாக டெக்சசை அமெரிக்காவுடன் இணைப்பதற்கு கையெழுத்திட்டார். போல்க்கின் ஆட்சியில் டெக்சசு இணைந்தது. 1861 இல் அமெரிக்க உள்நாட்டுப் போர் அரம்பித்த நிலையில், டைலர் கூட்டமைப்பின் நாடாளுமன்ற உறுப்பினராகத் தேர்ந்தெடுக்கப்பட்டார். ஆனாலும் அவர் சில மாதங்களில் காலமானார். டைலர் அமெரிக்க வரலாற்றில் ஒரு தெளிவற்ற அரசியல் தலைவராகவே பார்க்கப்படுகிறார்.
ஜான் டைலர் அமெரிக்க அரசியல்வாதியும், வழக்கறிஞரும் ஆவார். இவர் 10-வது அரசுத் தலைவராக 1841 முதல் 1845 வரை பணியாற்றியவர். இவர் 1840 ஆம் ஆண்டின் அரசுத்தலைவர் தேர்தலில் வில்லியம் ஹென்றி ஹாரிசன் விக் கட்சியின் சார்பில் போட்டியிட்டு வெற்றி பெற்ற போது ஜான் டைலர் துணைத் தலைவராகத் தேர்தெடுக்கப்பட்டார். அரசுத்தலைவராகப் பதவியேற்று ஒரு மாதத்தில் 1841 ஏப்ரலில் ஹாரிசன் இறந்ததை அடுத்து, டைலர் அரசுத்தலைவரானார். ஜான் டைலர் அவர் மாநிலங்களின் உரிமைகளுக்கு ஆதரவாகக் குரல் கொடுத்தார். அரசுத் தலைவராக, இவர் மாநிலங்களின் அதிகாரங்களை மீறும் போது மட்டுமே தேசியவாத கொள்கைகளைக் கடைப்பிடித்தார். எதிர்பாராதவிதமாக இவர் அரசுத்தலைவரானதும், என்றி கிளே மற்றும் பிற அரசியல்வாதிகளின் அரசுத்தலைவர் கனவுகளுக்கு அச்சுறுத்தலாக அமைந்ததால், இரு முக்கிய அரசியல் கட்சிகளிடமிருந்தும் டைலர் ஒதுக்கப்பட்டார்.
டைலர், வர்ஜீனியாவில் ஒரு செல்வாக்குமிக்க குடும்பத்தில் பிறந்தார். அரசியல் எழுச்சி இடம்பெற்ற காலத்தில் டைலர் ஒரு முக்கிய தேசிய புள்ளி ஆனார். அமெரிக்காவின் ஒரேயொரு அரசியல் கட்சியாக இருந்த சனநாயகக் குடியரசுக் கட்சி 1820களிலே பிளவடைந்தது. டைலர் ஆரம்பத்தில் சனநாயகவாதியாக இருந்தாலும், ஆன்ட்ரூ ஜாக்சனின் "ரத்துச் செய்த" சர்ச்சையில் மாநிலங்களின் உரிமைகள் பறிக்கப்படுவதை எதிர்த்தார். வங்கிப் போரின் போது நிறைவேற்றதிகாரத்தை ஜாக்சன் அதிகரித்ததைக் கண்டித்தார். இவையெல்லாம் அவரை விக் கட்சிக்கு ஆதரவாகச் செயல்பட வைத்தது. டைலர் வர்ஜீனியாவின் மாநில சட்டமன்ற உறுப்பினராகவும், ஆளுநராகவும், கீழவை உறுப்பினராகவும், மேலவை உறுப்பினராகவும் பதவியில் இருந்தார்.
டைலர் கூட்டமைப்புடன் கூடுச் சேர்ந்திருந்தமையால், அவரின் இறப்பு வாசிங்டனால் அதிகாரபூர்வமாக அங்கீகரிக்கப்படாத ஒரேயொரு அமெரிக்க அரசுத்தலைவரின் இறப்பு ஆகும். தனது இறுதி நிகழ்வுகள் எளிமையான முறையிலேயே நடத்தப்பட வேண்டும் என டைலர் கேட்டுக் கொண்டிருந்தாலும், கூட்டமைப்பின் தலைவர் ஜெபர்சன் டேவிஸ் டைலரை புதிய நாட்டின் வீரனாக அறிவித்து மிகவும் சிறப்பாகக் கொண்டாடினார். அவரது சவப்பெட்டியின் மீது கூட்டமைப்பின் கொடியால் மூடப்பட்டது. இவரது உடல் ரிச்மண்டில் ஆலிவுட் இடுகாட்டில் புதைக்கப்பட்டது. டைலரின் நினைவாக டெக்சாசின் ஒரு நகருக்கு டைலர் எனப் பெயரிடப்பட்டது.
டைலர் தனது வாழ்நாள் முழுவதும், உடல்நிலை பாதிக்கப்பட்டவராகக் காணப்பட்டார். 1862 சனவரி 12 இல் குளிர், தலைச்சுற்று வந்து மயக்கமடைந்தார். சனவரி 18 இல் இவர் பக்கவாதத்தினால் காலமானார்.
அபி எண் ஒளியியலில் வில்லைகளை வடிவமைக்கப் பயன்படுகிறது. ஒளிபுகு பண்பு கொண்ட பொருட்களின் -எண் எனவும் அழைக்கப்படுகிறது. இவ்வெண் நிறப்பிரிகைத் திறனின் அளவீடாகும் . -எண்ணின் அளவு அதிகரிக்கும் போது நிறப்பிரிகைத் திறன் குறைகிறது. செர்மனியைச் சேர்ந்த இயற்பியலாளர் எனெச்ட் அபி பெயரால் இவ்வெண் அழைக்கப்படுகிறது.
அபிவரைபடம் என்பது, அபி எண் ஒரு அச்சிலும் , ஒளிவிலகல் எண் ஒரு அச்சிலும் வரையப்பட்டுள்ளது. பலதரப்பட்ட கண்ணாடிகளுக்கு வரைபடத்தில் தேர்தெடுக்கப்பட்டப் புள்ளிகள் வழங்கப்பட்டுள்ளன.
கண்ணாடிகளின் அபி எண் என்பது அவற்றின் சராசரி ஒளிவிலகல் எண்களுடன் ஒளிவிலகல் திறனை கண்டறிந்து, நிறப்பிறழ்ச்சி இல்லா வில்லைகளை உருவாக்கப் பயன்படுகிறது.
முன்பு காலத்து ஐரோப்பிய குறிப்புகளில் ஒன்றான தொலமியின் ‘’ஜியோகிரபியா’’ நூலில் மலேசியாவைப் பற்றி சொல்லப்படுகின்றது. இதில் “தங்க செர்சோனீஸ்” என்று குறிப்பிடப்படும் இடத்தை ஆய்வாளர்கள் இன்றைய மலாயாத் தீபகற்பம் என அடையாளம் கண்டுள்ளனர். இந்தியாவில் இருந்து இந்து சமயமும், சீனாவில் இருந்து பௌத்தம், தாவோயிசம் போன்ற மதங்களும் இப்பகுதியின் தொடக்ககால வரலாற்றில் ஆதிக்கம் செலுத்தின.
தொடர்ந்து 1641-இல் டச்சுக்காரர்கள் மலாக்காவைக் கைப்பற்றினார்கள். இருப்பினும் பிரித்தானியர்கள் வேறு மாதிரி பயணித்தார்கள். முதலில் சபா மாநிலத்தில் உள்ள ஜெசல்ட்டன், சரவாக் மாநிலத்தில் உள்ள கூச்சிங், பினாங்கு, சிங்கப்பூர் ஆகிய பகுதிகளில் தளங்களை அமைத்துக் கொண்டார்கள். இறுதியாக இன்று மலேசியாவாக இருக்கும் பகுதி முழுவதும் தங்களின் அதிகாரத்தை விரிவாகியவர்கள் பிரித்தானியர்களே.
1824-ஆம் ஆண்டின் ஆங்கிலேய-டச்சு உடன்படிக்கை பிரித்தானிய மலாயாவுக்கும், டச்சுக் கிழக்கிந்தியாவுக்கும் இடையிலான எல்லையை வரையறுத்தது. மலாயாத் தீபகற்பத்தில் பிரித்தானியரால் உருவாக்கப்பட்ட குடியேற்றப் பகுதிகளின் பொருளாதாரத் தேவைகளை நிறைவேற்றுவதற்காக சீன, இந்தியத் தொழிலாளர்களை மலாயாவுக்கும், போர்னியோவுக்கும் கொண்டு வரப்பட்டார்கள்.
இவற்றுள் முதன்மையானது மலாக்கா சுல்தானகம் ஆகும். இப்பகுதி மக்கள் மீது இஸ்லாம் மதத்தின் தெளிவான செல்வாக்கு இருந்தது. 1511-ஆம் ஆண்டில் மலாக்காவைப் போர்த்துகீசியர்கக்ள் கைப்பற்றினார்கள். அந்த வகையில் மலாயா தீபகற்பத்திலும், தென்கிழக்கு ஆசியாவிலும் தம்மை நிலை நிறுத்திக் கொண்ட முதல் ஐரோப்பிய நாடு போர்த்துகல் ஆகும்.
10-ஆம் நூற்றாண்டு தொடக்கம் முஸ்லிம்கள் இந்தப் பகுதியின் வழியாகச் சென்று வந்து இருக்கிறார்கள். இருப்பினும், 14-ஆம் நூற்றாண்டுக்குப் பின்னரே இஸ்லாம் மதம் இப்பகுதியில் வேரூன்றத் தொடங்கியது. 14-ஆம் நூற்றாண்டில் இசுலாம் மதத்தின் பரவல் காரணமாகப் பல சுல்தானகங்கள் இந்தப் பகுதியில் உருவாகின.
இது சுமாத்திரா தீவைத் தளமாகக் கொண்ட ஸ்ரீ விஜய நாகரிகக் காலத்தில் உச்ச நிலையை அடைந்தது. 7-ஆம் நூற்றாண்டு தொடக்கம் 13-ஆம் நூற்றாண்டு வரையிலான காலப் பகுதியில், ஸ்ரீ விஜயத்தின் செல்வாக்கு சுமத்திரா, ஜாவா, மலாயா தீபகற்பம், போர்னியோவின் பெரும்பகுதியில் பரவி இருந்தது.
மலேசியாவின் வரலாறு ஆங்கிலம்: ; மலாய்: ) என்பது தென்கிழக்கு ஆசியாவில் அமைந்துள்ள மலேசியா எனும் நாட்டின் வரலாறு ஆகும். இன்று மலேசிய நாடு ஓர் அரசியல் சட்ட முடியாட்சிக் கூட்டமைப்பாக விளங்குகிறது.
உலகின் முக்கியமான கடல் போக்குவரத்துப் பாதையில் மலேசியா அமைந்து உள்ளது. அதனால் உலகம் தழுவிய வணிகச் செயற்பாடுகளையும், பல்வேறு பண்பாடுகளையும் இந்த நாடு சந்தித்து உள்ளது.
கசுபெர்சுக்கி தன் மனைவியுடனும் ஐந்து குழந்தைகளுடனும் மாஸ்கோவில் வாழ்ந்து வருகிறார். தனது முதல் மனைவியுடன் 1998இல் மணமுறிவு பெற்றார். ஏப்ரல் 21, 2011இல் இவரது இருபது வயது மகன் இவான், $4.4 மில்லியன் பிணைப்பணம் கேட்டுக் கடத்தப்பட்டார். கசுபெர்சுக்கி தனது நட்பு வட்டாரம் மூலமும் உருசியக் காவல்துறை உதவியுடனும் பிணைப்பணம் கேட்ட தொலைபேசி அழைப்பு எண்ணைக் கண்டறிந்தார். பிணையாளர்களுக்கு வலை விரித்து அவரது மகனைக் காப்பாற்றியதுடன் காவல்துறை கடத்தல்காரக் குழுவில் பலரையும் கைது செய்தது. இந்த நிகழ்வு கசுபெர்சுக்கியின் தனிநபர் பாதுகாப்பு குறித்த புரிதலில் தாக்கமேற்படுத்தியது. தற்போது தனக்கான மெய்ப்பாதுகாவலருடனும் பாதுகாப்பு நடவடிக்கைகளுடனும் பயணிக்கிறார்.
கசுபெர்சுக்கி அக்டோபர் 4, 1965இல் உருசியாவின்நெவெரெசிஸ்க்கில் பிறந்தார். தமது ஒன்பதாவது அகவையில் மாஸ்கோவின் அண்மைய நகரியத்திற்கு இடம்பெயர்ந்து அங்கு வாழலானார். இவரது தந்தை பொறியியலாளர், தாயார் வரலாற்று ஆவணக் காப்பாளர். சிறுவராக இருக்கையிலேயே கணிதத்திலும் தொழில்நுட்பத்திலும் ஆர்வம் கொண்டவராக இருந்தார். கணித நூல்களைப் படிப்பதை தமது பொழுபோக்காக வைத்திருந்தார். தமது 14ஆம் அகவையில் கணிதப் போட்டியொன்றில் இரண்டாம் பரிசு பெற்றார். அதே அகவையில் மாசுக்கோ பல்கலைக்கழகத்தால் கணிதத்தில் சிறப்புக் கல்வி வழங்க நடத்தப்படும் ஏ.என். கோல்மோகொரோவ் தங்குப்பள்ளியில் சேர்ந்தார். சோவியத் ஒன்றியப் பொதுவுடைமைக் கட்சியின் இளைஞரணி உறுப்பினராகவும் இருந்தார்.
தனது 16ஆம் அகவையில் இரகசியக் காவல் மற்றும் உளவுத் துறையின் தொழில்நுட்பப் பிரிவு நடத்திய உயர்நிலைப் பள்ளியில் ஐந்தாண்டு கல்வித்திட்டத்தில் இணைந்தார். இந்தக் கல்வித் திட்டம் உருசியப் படைத்துறை மற்றும் உளவுத் துறைக்கு உளவு அலுவலர்களை தயார்செய்ய முன்னெடுக்கப்பட்டது. இந்தக் கல்வித்திட்டத்தின் மூலமாக கணிதப் பொறியியல் மற்றும் கணினிப் பொறியியலில் 1987இல் பட்டம் பெற்றார். பட்டப்படிப்பிற்குப் பின்னர் சோவியத் படைத்துறை உளவுப் புலனாய்வுச் சேவையில் மென்பொருள் பொறியியலாளராகப் பணிபுரிந்தார். தமது முதல் மனைவி நதாலியாவை 1987இல் உளவுத்துறை விடுமுறை பொழுதுபோக்கு இடமாகிய செவெர்சுகோயில் சந்தித்தார்.
கசுபெர்சுக்கி 1987இல் இரகசியக் காவல் மற்றும் உளவுத் துறையின் தொழில்நுட்பப் பிரிவு நடத்திய உயர்நிலைப் பள்ளியில் கணிதப் பொறியியல், கணினித் தொழில்நுட்பத்தில் பட்டம் பெற்றார். 1989இல் இவருடைய கணினியில் காசுகேடு நச்சுநிரல் தாக்கியதும் இவருக்கு தகவல் தொடர்பியல் பாதுகாப்பு குறித்த விழிப்புணர்வும் ஆர்வமும் ஏற்பட்டது; இந்த நச்சுநிரலை நீக்க ஓர் நிரலை எழுதினார். தான் நிறுவிய கசுபெர்சுக்கி ஆய்வகத்தை பாதுகாப்பு ஆய்வின் மூலமும் விற்பனைத் திறன் மூலமும் வளர்த்தார். 2007இல் இந்த நிறுவனத்தின் முதன்மை செயல் அலுவலர் ஆனார்; இன்றுவரை இப்பதவியில் நீடித்து வருகிறார்.
கசுபெர்சுக்கி உருசியாவின் மிகச்செல்வமிக்க நபர்களில் ஒருவராவார். இவரது நிகரச் சொத்து மதிப்பு கிட்டத்தட்ட $1 பில்லியனாகும். தானுந்து விரைவுப் போட்டிகளில் ஆர்வமிக்க கசுபெர்சுக்கி விரைவோட்டப் பந்தயக் களங்களில் தனது பந்தயத் தானுந்துகளை ஓட்டுவதை பொழுதுபோக்காக வைத்துள்ளார். உருசியாவின் பல எரிமலைகளிலும் நெடுநடைப்பயணம் மேற்கொண்டுள்ளார். வெர்ஜின் குழுமத்தின் வணிகமய விண்வெளிப் பயணத் திட்டத்தில் செல்ல தமதுப் பெயரைப் பதிந்துள்ளார். அடிக்கடி பயணங்கள் மேற்கொள்ளும் கசுபெர்சுக்கி இவற்றை தமது வலைப்பதிவில் பதிந்து வருகிறார். இவரது மற்றுமொரு பொழுதுபோக்காக ஒளிப்படக்கலை உள்ளது.
இவ்ஜெனி வலென்டினோவிச் கஸ்பெர்ஸ்கி உருசிய மின்வெளிப் பாதுகாப்பு வல்லுநரும் 4000 ஊழியர்களைக் கொண்டத் தகவல் தொடர்பியல் பாதுகாப்பு நிறுவனமான கஸ்பெர்ஸ்கியின் முதன்மைச் செயல் அலுவலரும் ஆவார். இவர் 1997இல் கஸ்பெர்ஸ்கி ஆய்வக நிறுவனத்தை கூட்டாக நிறுவினார். இந்த ஆய்வகம் அரசு உதவியுடன் நடைபெறும் இணையப் போர் நிகழ்வுகளை அடையாளப்படுத்த உதவியது. மின்வெளிப் போரை தடுக்க பன்னாட்டு உடன்பாடு காணவேண்டியத் தேவையை வலியுறுத்தி வந்தார்.
சிலுவையில் தொங்கிக் கொண்டிருந்த வேளையில் இயேசு தம் தாய் மரியாவையும் அருகில் நின்ற தம் அன்புச் சீடரையும் கண்டு, தம் தாயிடம், “அம்மா, இவரே உம் மகன்” என்றார். பின்னர் தம் சீடரிடம், “இவரே உம் தாய்” என்றார். இந்த நிகழ்வின் வழியாக, இயேசு தம் சீடர்களான கிறிஸ்தவர்கள் அனைவருக்கும் தாயாக மரியாவை வழங்கினார் என்பது கத்தோலிக்க திருச்சபையின் நம்பிக்கை. மேலும், சீடர்கள் அனைவரும் சில பெண்களோடும், இயேசுவின் சகோதரர்களோடும், இயேசுவின் தாய் மரியாவின் அரவணைப்பில் ஒரே மனத்தோடு இறைவனிடம் வேண்டிக் கொண்டிருந்தார்கள். பெந்தக்கோஸ்து என்னும் நாள் வந்தபோது, அவர்கள் அனைவரும் தூய ஆவியால் ஆட்கொள்ளப்பட்டனர் என்று திருத்தூதர் பணிகள் நூலில் வாசிக்கிறோம். முதல்முறை தூய ஆவியார் நிழலிட்ட வேளையில் இயேசுவைப் பெற்றெடுத்த மரியா, இரண்டாம் முறை அவர் இறங்கி வந்தபோது திருச்சபையின் பிள்ளைகளைப் பெற்றெடுத்தார் என்பது கத்தோலிக்க திருச்சபையின் நிலைப்பாடு. இவ்வாறு, அவர் திருச்சபையின் தாயாக திகழ்கிறார்.
உரோமன் கத்தோலிக்க மரியாளியல் அடிப்படையில் திருச்சபையின் தாய் என்பது இயேசுவின் தாய் மரியாவுக்கு வழங்கப்படும் அடைமொழி ஆகும். நான்காம் நூற்றாண்டிலேயே முதன்முதலில் அம்புரோஸ் பயன்படுத்திய இந்த அடைமொழி, இரண்டாம் வத்திக்கான் சங்கம் நடைபெற்றுக் கொண்டிருந்த வேளையில் திருத்தந்தை 6ம் பவுலால் அதிகாரப்பூர்வமானதாக அறிவிக்கப்பட்டது. திருத்தந்தை பிரான்சிசு, மரியா, திருச்சபையின் தாய் என்ற விழாவை பெந்தக்கோஸ்து விழாவுக்கு அடுத்த நாள் சிறப்பிக்கும் வகையில் 2018ஆம் ஆண்டில் அறிமுகம் செய்தார்.
இது ராணிக்கு அதிர்ச்சியை தந்தது. இதனால் இச்னோ வொய்ட் மீது ராணிக்கு பொறாமை வளர்ந்தது, ஒரு கட்டத்தில் வெறுப்பு உச்ச கட்டத்தை அடைந்து ராணி சில கொலைகாரர்களை அழைத்து இச்னோ வொய்ட்டை அடர்ந்த காட்டின் உள்பகுதிக்கு கூட்டிச் சென்று அங்க்கு அவளை கொன்று விடுமாறு கூறினார்.கொலை செய்ததுக்கு சாட்சியாக இச்னோ வொய்ட்டின் நுரையீரலையும், கல்லீரலையும் கொண்டு வந்து காட்ட சொல்கிறார். அடர்ந்த காட்டுக்குள் இச்னோ வொய்ட்டை கொலைகாரர்கள் கூட்டி செல்கிறார்கள். வொய்ட்டின் தலையை வெட்ட கத்தியை தூக்கிய பின் அவரால் கொலைசெய்ய மனமில்லாமல் போகிறது, அப்போது ராணியின் திட்டத்தை வொயிட் அறிந்து கொலைகாரர்களிடம் கண்ணீர் விட்டு கெஞ்சுகிறார்.
தன்னை கொல்லாமல் விட்டுவிட்டால் தான் காட்டுக்குள் ஓடிவிடுவதாகவும் நாட்டு பக்கமே வரப்போவதில்லை என்றும் சொல்கிறார். தயக்கத்துடன் கொலைகாரர்கள் அவரை கொல்லாமல் தப்பிச்செல்ல விட்டு விடுகின்றனர். அவரின் நநுரையீரலக்கும், கல்லீரலக்கும் பதிலாக காட்டு விலங்கின் நுரையீரலையும், கல்லீரலையும் கொண்டு செல்கின்றனர்.
இச்னோ வொய்ட் என்பது பத்தொன்பதாம் நூற்றாண்டின் செருமன் நாட்டின் விசித்திரக் கதையாகும். இப்போது இது மேற்குலகம் முழுவதும் பரவலாக அறியப்பட்ட கதையாகும். கிரிம் சகோதரர்கள் 1812ஆம் ஆண்டு கிரிம்சின் விசித்திரக் கதைகள் என்ற பெயரில் முதன் முதல் பதிப்பித்தனர். விசித்திரக் கதை மாய கண்ணாடி, நச்சு ஆப்பிள், கண்ணாடி சவப்பெட்டி, கெட்ட ராணி, ஏழு சித்திரக் குள்ளர்கள் போன்றவற்றை
உள்ளடக்கியது. ஏழு சித்திரக் குள்ளர்களுக்கும் தனி பெயர்கள் 1912ஆம் ஆண்டு நியூயார்க் நகரின் பிராட்வே தெருவில் நடந்த இச்னோ வொய்ட்டும் ஏழு சித்திரக் குள்ளர்களும் என்னும் நாடகத்தில் கொடுக்கப்பட்டது. இவர்களுக்கு வேறு பெயர் 1937இல் வெளிவந்த வால்ட் டிசுனியின் ஸ்னோ வைட் அண்ட் செவன் ட்வார்ப்ஸ் என்ற திரைப்படத்தில் கொடுக்கப்பட்டது. கிரிம்மின் இக்கதை பொதுவாக இச்டோ வொய்ட் என்று குறிப்பிடப்படும், இதை கிரிம்மின் சகோதரர்களின் இச்னோ வொய்ட்டும் சிவப்பு ரோசாவும் என்ற கதையுடன் குழப்பிக்கொள்ளக்கூடாது.
காட்டினுள் அலைந்து திரியும் அவர் ஏழு விசித்திரக் குள்ளர்களின் சிறிய குடிசையை காண்கிறார். வீட்டில் யாரும் இல்லாததால் அவர் அங்கிருந்த சிறிய உணவை தின்றுவிட்டு சிறிது நீரையும் வைனையும் அருந்திவிட்டு ஏழு படுக்கைகளில் தனக்கு வசதியாக உள்ள படுக்கையில் உறங்கினார். குள்ளர்கள் வீடு திரும்பியதும் யாரோ நுழைந்துள்ளார்கள் என்பதை பொருட்கள் அவர்கள் வைத்த மாதிரி இல்லாமல் கலைந்து உள்ளதை வைத்து கண்டறிகிறார்கள். யார் நுழைந்திருப்பார்கள் என்று அவர்களுக்குள் பேசிக்கொண்டிருக்கும் போது இச்னோ வொயிட் தூங்குவதை கண்டறிகிறார்கள். வொயிட் எழுந்ததும்
அவர்களிடம் என்ன தனக்கு நேர்ந்தது என்று கூறுகிறாள். குள்ளர்கள் இவள் மீது பரிதாபப்பட்டு தங்களுக்கு வீட்டுவேலைகள் செய்ய ஒப்புக்கொண்டதால் குடிசையில் தங்க அனுமதிக்கிறார்கள். அவர்கள் மலைக்கு செல்லும் போது வொயிட் தனியாக உள்ள போது எச்சரிக்கையாக இருக்கும் படி கூறுகிறார்கள்.
ஓர் ஆண்டு கழித்து இச்னோ வொய்ட்டின் தந்தை அழகான பெண்னை மறு மணம் புரிந்துகொண்டார். இப்புதிய ராணி கெட்ட எண்ணம் உடையவராகவும் தன் தோற்றத்தில் பெருமை கொண்டவராகவும் இருந்தார். அவர் ஓர் மாயக்கண்ணாடி வைத்திருந்தார். அடிக்கடி அதனிடம் என் கையிலுள்ள மாயக்கண்ணாடியே இவ்வுலகில் யார் அழகானவர் என்று கேட்பார் அதுவும் நீங்கள் தான் உலகிலேயே அழகானவர் என்று கூறும். அப்பதிலை கேட்டு
இன்புருவார். அப்போது இச்னோ வொய்ட் வளர்ந்து கொண்டிருந்தார், ஒவ்வொரு நாளும் அவர் அழகும் அதிகமாகி கொண்டிருந்தது. அவர் ராணியை விட அழகு மிக்கவராக மாறியிருந்தார். அப்படியான பின் ஒரு நாள் ராணி தன் மாயக்கண்ணாடியிடம் உலகில் யார் அழகானவர் என கேட்க அக்கண்ணாடி இச்னோ வொய்ட் தான் உலகிலேயே அழகானவர் என கூறியது.
கதையின் ஆரம்பத்தில் திறந்திருந்த காலதர் அருகில் ஊசியின் துணைகொண்டு துணியை தைத்துக்கொண்டு உள்ளார். அப்போது ஊசியானது குத்தியதில் 3 சொட்டு இரத்தம் வெளியில் அப்போது பெய்த பனியில் விழுகிறது. ராணி எனக்கு இந்த பனியின் நிறத்தை ஒத்த வெண்மை நிறமும் இரத்த நிறத்தில் சிவந்த உதடுகளையும் கருமையான கூந்தலையும் கொண்ட பெண் பிறக்கவேண்டுமென தனக்குள் கூறிக்கொள்கிறார். சிறிது காலத்துக்கு பின் குழந்தை
பெற்றார் அக்குழந்தை வெண்மை நிறத்தொடும் சிவப்பு உதடோடும் கருமையா முடியோடும் இவரின் எண்ணப்படியே இருந்தது, அதற்கு இச்னோ வொய்ட் என்று பெயரிட்டார்கள் சிறிது காலத்திலேயே ராணி இறந்துவிட்டார்.
திட்ட உணவு என்பது எவ்வளவு உணவு மனிதன் அல்லது பிறவுயிாினங்கள் உட்கொள்கிறது என்பதைக் குறிக்கிறது. திட்ட உணவு எப்பொழுதும் எதை உணர்த்துகிறது என்றால், உடல்நலனிற்கு ஏற்ற குறிப்பிட்ட உணவூட்ட முறை அல்லது உடல் எடை குறைப்பதற்கான காரணங்களுக்காக எடுத்துக் கொள்ளப்படுகிறது. இருந்த போதிலும் மனிதன் அனைத்துண்ணி வகையைச் சார்ந்தவன், ஒவ்வொரு மனிதனும் ஒவ்வொரு கலாசாரத்தை பின்பற்றுபவனாக இருப்பதால் சில உணவு விருப்பத்தேர்வாகவும் அல்லது சில உணவிற்கு விலக்கும் அளிக்கப்படுகின்றன.
முழு ஊட்டச்சத்து என்பது உயிர்ச்சத்துக்கள், தாது உப்புகள், முக்கியமான அமினோ அமிலங்கள் ஆகியவற்றை உட்கொள்ளல் மற்றும் உறிஞ்சிதல் ஆகும். புரதத்திலிருந்து அமினோ அமிலங்களும், கொழுப்புச்சத்துப் பொருட்களில் இருந்து முக்கியமான கொழுப்பு அமிலங்களும், மேலும் சக்தியளிக்கக் கூடிய உணவு மாவுச்சத்திலிருந்தும் கிடைக்கின்றன. திட்ட உணவுப் பழக்கமானது மனிதனின் வாழ்க்கைத் தரத்தையும், உடல்நலம் மற்றும் நீண்ட ஆயுளையும் கொடுப்பதில் முக்கிய பங்கு வகிக்கிறது.
நிறைய மக்கள் தற்போது, விலங்கிலிருந்து பெறப்படும் உணவை கைவிடுவதை பல்வேறு நிலைகளில் இருந்து தேர்வு செய்கின்றனர். எடுத்துக்காட்டாக, நன்கு வளைந்து கொடுப்பவர்கள் (அதாவது காய்கற் உணவோடு சேர்த்து எப்போதாவது விலங்குணவையும் எடுத்துக் கொண்பவர்கள்), காய்கறி உணவை மட்டும் உட்கொள்பவர்கள், விலங்குகளில் இருந்து பெறக் கூடிய உணவை மட்டுமே உண்பவர்கள், பழங்களோடு கொட்டைகளையும் உணவாக உட்கொள்பவர்களாக பிறிக்கப் படுகிறார்கள். இவ்வகையான உணவைத் தேர்வு செய்வதன் நோக்கம்யாதனில், உடல் நலக் காரணங்கள், மரணத்தை தவிர்த்தல், சுற்றுப்புற சூழ்நிலையிலிருந்து தாக்கத்தை குறைத்துக் கொள்ளவதும் ஆகும். இருந்த போதிலும், உணவுகளில் குறைந்த தாக்கங்கள் இருப்பதைப் பற்றிய பொது அனுமானங்கள் தவறானவை என்று அறியப்படுகின்றன. சமைக்கப்படாத உணவு உண்பவர்கள் சமகாலத்தில் போக்காக மாறியிருக்கிறது. இந்த உணவுத்திட்டமானது, வைட்டமின்கள் மற்றும் சாதாரன ஊட்டச்சத்தது தேவையை முறையாக ஈடுசெய்கிறது.
சில கலாச்சாரம் மற்றும் மதமானது தம் மக்கள் எவ்வகை உணவினை உட்கொள்ள வேண்டும் என கட்டுப்பாடுகளை விதித்திருக்கிறது. எடுத்துக்காட்டாக, யூத மதமானது சட்டத்திற்குட்பட்டுத் துப்புரவாக கால்நடைகளை அறுத்தலை அனுமதிக்கிறது. முகமதியர், ஹலால் - இறைச்சிவெட்டும் முறையில் வெட்டப்பட்ட உணவையே உட்கொள்கின்றனா். புத்தமதத்தைச் சார்ந்தவர்கள் பொதுவாக காய்கறி உணவையே உண்கின்றனர். உணவு உட்கொள்ளும் நடைமுறை மற்றும் மாமிச உணவு உட்கொள்ளுதல் என்பது சமய உட்பிரிவுக்கு உட்பட்டதாக கருதப்படுகிறது. இந்து மதத்தைப் பொருத்த வரை சைவ உணவே சிறந்தாகக் கருதப்படுகிறது. ஜைன மதத்தில்
கண்டிப்பாக சைவ உணவை மட்டுமே உட்கொள்ள வேண்டும் மற்றும் தாவரங்களின் வேர்களில் இருந்து வளரக் கூடிய கிழங்கு வகைகளை போன்றவற்றையும் உண்ணக் கூடாது.
உண்ணல் சீர்குலைவு என்பது மனநல சீர்குலைவினால் ஏற்படுகிறது. மனநல சீர்குலைவானது, இயல்பான உணவு உட்கொள்ளுதலை பாதிக்கிறது. இதை பிறழ் உணவுப் பழக்கம் என வரையறுக்கப்படுகிறது. இப்பழக்கம் குறைந்த அல்லது அதிகப்படியான உணவை உள்ளடக்கிறதாக இருக்கலாம்.
1980 களின் ஆரம்பத்தில் திரைப்படங்களில் நடிக்கத் துவங்கினார். குறுகிய காலகட்டத்திலேயே முதன்மைக் கதாநாயகியானார். அன்றைய காலகட்டத்தில் இருந்த பெரும்பான்மையான முக்கிய நாயகர்களான மோகன்லால், முக்கேஷ் போன்றவர்களுடன் நடித்துள்ளார். முக்கியக் கதாபத்திரங்களில் நடித்துக் கொண்டிருந்த காலகட்டங்களிலும் , நடிகையின் தோழி கதாப்பாத்திரம், தங்கை கதாப்பாத்திரம் போன்ற துணைக் கதாப்பாத்திரங்களிலும் இவர் நடித்தார்.மலையாளத் திரைப்படங்களில் நடித்துக் கொண்டிருந்த வேளையிலும் இவர் தமிழ் மற்றும் தெலுங்குத் திரைப்படங்கள் சிலவற்றிலும் நடித்தார். சித்ரம்,தலவட்டோம், ஓடாருதம்மாவா அல்ரியம், முத்தாரம் குன்னு பி, ஓ மற்றும் போயிங் போயிங் ஆகிய திரைப்படங்களில் நடித்ததன் மூலம் பரவலாக அறியப்படுகிறார். மனம் எனும் இதழழுக்கு அளித்த நேர்காணலில் என்னைத் தமிழ்த் திரைப்படங்களில் அறிமுகம் செய்தது கமல்ஹாசன் என்றும், .அவர் தயாரித்து, நடித்த விக்ரம் திரைப்படத்தில் என்னை அறிமுகம் செய்தார் என தெரிவித்தார்.
லிஸ்சி பெப்ரவரி 3, 1967 இல் எர்ணாகுளம், கேரளத்தில் பிறந்தார். இவரின் தந்தை நெல்லிக்காட்டில் பாப்பச்சன், தாய் ஏலியம்மா ஆவர். இவர் குழந்தையாக இருந்தபோது இவரின் பெற்றோர் திருமண முறிவு பெற்றனர். அதனால் இவரின் தாயுடன் வாழ்ந்து வந்தார். இவர் கத்தோலிக்க திருச்சபையைச் சார்ந்தவர். இவரின் பள்ளி மற்றும் கல்லூரிப் படிப்பை புனித தெரசா கல்விநிலையங்களில் படித்தார். பள்ளிக் காலங்களில் சிறந்த மாணவியாகத் திகழ்ந்தார். மேலும் எஸ் எஸ் எல் சியில் அதிக மதிப்பெண்களைப் பெற்றார். தனது பதினாறாம் வயது முதல் நடித்து வருகிறார். திரைப்படத் துறையில் கவனம் செலுத்துவதற்காக தனது கல்லூரிப்படிப்பை இடைநிறுத்தம் செய்தார். துவக்கத்தில் படிப்பை நிறுத்துவதில் இவருக்கு உடன்பாடில்லை.
லிஸ்சி லட்சுமி என்பவர் இந்தியத் திரைப்பட நடிகை ஆவார். இவர் பெரும்பான்மையாக மலையாளத் திரைப்படங்களில் நடித்துள்ளார். சில தமிழ் மற்றும் மலையாளத் திரைப்படங்களிலும் நடித்துள்ளார். இவரை தமிழ்த் திரைப்படங்களில் அறிமுகம் செய்தது கமல்ஹாசன் ஆவார். இவர் தான் தயாரித்து, நடித்த விக்ரம் திரைப்படத்தில் லிஸ்சியை அறிமுகம் செய்தார். லிஸ்சி 1990 இல் இயக்குநர் பிரியதர்சனை திருமணம் செய்த பிறகு நடிப்பதை நிறுத்திக் கொண்டார்.
லிஸ்சி டிசம்பர் 13, 1990 இல் பிரபல இயக்குநர் பிரியதர்சனை காதலித்து திருமணம் செய்தார். திருமணத்திற்குப் பின் நடிப்பதை நிறுத்திக் கொண்டார். பின் சமயம் காரணமாக லிஸ்சி எனும் இவர் பெயரை லட்சுமி என மாற்றிக் கொண்டார். லிஸ்சி டிசம்பர் 1, 2014 இல் சென்னை குடும்ப நல நீதி மன்றத்தில் திருமண முறிவு வேண்டி விண்ணப்பித்தார். இவர்கள் செப்டம்பர் 1,2016 இல் திருமண முறிவு பெற்றனர் .
1986 இல் விக்ரம் திரைப்படத்தில் நடித்தார். இதனை ராஜசேகர் என்பவர் இயக்கினார். கமல்ஹாசன், சத்யராஜ்,அம்பிகா , சாருஹாசன், சனகராஜ் ஆகியோருடன் லிஸ்சி இணைந்து நடித்திருப்பார்.
2013 ஆம் ஆண்டில் கேரளா கலகேந்திரம் இவருக்கு சிறீ ரத்னா விருது வழங்கியது. மேலும் அதே ஆண்டில் ஜாக்குவார் அளித்த 2013 ஆம் ஆண்டின் பெண் சாதனையாளர் விருதினைப் பெற்றார்.
சிவகங்கை மன்னர்கள் மதுரைக்கு தவறாமல் விஜயம் செய்தனர். சிவகங்கையை ஆண்ட மருது பாண்டியார் சகோதரர்கள் தினமும் மதுரையில் உள்ள மீனாட்சி அம்மன் கோயிலுக்கு வருகை புரிந்தனர். காளையார் கோவிலில், மருது பாண்டியார் சகோதரர்கள் பிரபலமான சிவன் கோவிலைக் கட்டியிருந்தார்கள். காளையார் கோவிலில் இருந்து மதுரை வரை, தினமும் குதிரைகளில், மருது பாண்டியார் சகோதரர்கள் படமாத்தூர் கிராமத்தில் சிறிது நேரம் ஓய்வெடுத்துக் கொள்வது வழக்கம், அவர்கள் குதிரைகளை மாற்றிக்கொள்வது வழக்கம். பின்னர், அவர்கள் பூவந்தி மற்றும் சக்குடியைக் கடந்து குதிரைகள் மூலம் மதுரைக்குச் சென்றனர். கீழடி வைகை ஆற்றின் தெற்கு கரையில் அமைந்துள்ளது. அதேசமயம், சக்குடி வைகை நதியின் வடக்கு கரையில் உள்ளது. வைகை நதியில் ஏற்பட்ட வெள்ளத்தால் பழைய பூவந்தி நீரில் மூழ்கிவிட்டது. அதன்பிறகு, பழைய பூவந்தியின் மீதமுள்ள மக்கள் உயர்ந்த இடத்தில் குடியேறினர், அது தான் தற்போதைய பூவந்தி. புதிதாக உருவான பூவந்தியில் கீழ பூவந்தி, மேல பூவந்தி மற்றும் கோட்டைப் பூவந்தி ஆகிய பகுதிகள் உள்ளன.
பந்தலுடைய அய்யனார் கோயிலுக்கு புரவி எடுப்பு அல்லது குதிரை எடுப்பு தெய்வங்களுக்கு மண்ணால் செய்யப்பட்ட குதிரைகள் மற்றும் காளைகளை வழங்குவதன் மூலம் கொண்டாடப்படுகிறது. இந்த விழாவின் போது, ​​தெய்வங்களின் சிலைகளும் புதுப்பிக்கப்பட்டு புதியவற்றால் மாற்றப்படுகின்றன. குதிரைகள் மற்றும் காளைகளின் மண் சிலைகள் கிராமத்தின் தெருக்களுக்குள் ஊர்வலமாக எடுத்துச் செல்லப்படுகிறது. தங்கள் குடும்ப உறுப்பினரின் நல்வாழ்வுக்காகவும், நல்ல அறுவடைக்காகவும் பிரார்த்தனை செய்த பக்தர்கள், ஒரு குதிரை அல்லது காளைகளின் மண் சிலைகள் வழங்குவதாக சபதம் செய்கின்றனர். அவர்களின் விருப்பம் நிறைவேறிய பிறகு, அவர்கள் கோவிலின் தெய்வங்களுக்கு வேண்டியபடியே தங்கள் குதிரைகள் மற்றும் காளைகளின் மண் சிலைகளை வழங்குகிறார்கள்.
கிராமத்தின் வடக்கு பக்கத்தில் சிவப்பு மண் உள்ளது. கிராமத்தின் தெற்குப் பகுதியில், நல்ல நிலத்தடி நீர் வளம் கொண்ட டெல்டா மணல் கிடைக்கிறது. கிராமத்தின் வடக்கு பகுதியில் மைக்கா உள்ளது. கிராமத்தின் வடக்கே சில பகுதிகளில் கிராஃபைட்டைக் காணலாம். மாநில அரசு ஊரக வளர்ச்சித் திட்டங்கள் மற்றும் இந்திய பிரதமரின் கீழ் உள்ள தேசிய திட்டங்களின்படி, நபார்ட் மற்றும் பிற தேசியமயமாக்கப்பட்ட வங்கிகள் விவசாயிகளுக்கு கடன்களை வழங்குகின்றன. கரும்பு பயிரிடுவோர் தங்கள் விளைபொருட்களை படமாத்தூரில் உள்ள சக்தி சர்க்கரை ஆலைக்கு அனுப்புகிறார்கள்.
கோட்டை பூவந்தி இப்போது பாழடைந்த இடம். இது வெறிச்சோடிய தோற்றத்தைக் கொண்டுள்ளது. இப்போது அது சில வீடுகளை மட்டுமே கொண்டுள்ளது. கோட்டை மற்றும் அகழியின் எச்சங்களை இப்போது காணலாம். கோட்டை பூவந்திக்கு அருகே சில முதுமக்கள் தாழி மற்றும் சில தெய்வங்களின் சிலைகள் காணப்பட்டுகின்றன. அஞ்சூர் என்று அழைக்கப்படும் ஐந்து குக்கிராமங்களில் பூவந்தியும் ஒன்றாகும், அதாவது அந்த ஐந்து கிராமங்கள் ஏனாதி, சுன்னாம்பூர், மடப்புரம், தேளி மற்றும் பூவந்தி ஆகியவை ஆகும். இந்த ஐந்து கிராமங்களும் சாலைகள் மூலம் இணைக்கப்பட்டுள்ளன.
கடல் மட்டத்திலிருந்து சுமார் 156 மீட்டர் உயரத்தில், என்ற புவியியல் ஆள்கூறுகள் கொண்டு பூவந்தி அமையப் பெற்றுள்ளது. வரிச்சியூர் வழியாக, மதுரை - சிவகங்கை செல்லும் மாநில நெடுஞ்சாலை எண் 33 மற்றும் திருப்புவனம் வழியாக மதுரை - சிவகங்கை செல்லும் மாநில நெடுஞ்சாலை எண் 85ல் பூவந்தி உள்ளது. பூவந்தி, மதுரையிலிருந்து சக்குடி வழியாக 18 கி.மீ. தொலைவில் உள்ளது. பூவந்தியின் அஞ்சல் சுட்டு எண் 630611 ஆகும். இதன் தொலைபேசி குறியீடு எண் 04574 ஆகும்.
கருப்பு சுவாமி கோயிலுக்கு மஞ்சு விராட்டு அல்லது ஜல்லிக்கட்டு கொண்டாடப்படுகிறது. ஜல்லிக்கட்டு தமிழ்நாட்டின் பிற பகுதிகளில் கொண்டாடப்படுவது போலவே கொண்டாடப்படுகிறது. மஞ்சு விரட்டு அல்லது ஜல்லிக்கட்டு என்பது இளைஞர்கள் தங்கள் வீரத்தைக் காட்ட ஒரு காளையை அடக்கும் விழாவாகும். இது அறுவடை காலத்தின் முடிவில் பொங்கல் திருவிழாவாக கொண்டாடப்படுகிறது, இது சூரியனுக்கும் காளைக்கும் நன்றி தெரிவிக்கும் விழாவாகும். .
மதுரை அழகர் கோவிலில் உள்ள கள்ளழகர் கோயிலுக்கு வருகை தரும் தொடக்கமாக மந்தையன் கோவிலுக்கு திரி ஆட்டம் கொண்டாடப்படுகிறது. இந்த விழா மதுரை சித்திரை விழாவின் ஒரு பகுதியாகும். கள்ளழகரின் அனைத்து பக்தர்களும் வண்ண உடையை அணிந்து, துணிகளைச் சுற்றி செய்யப்பட்ட திரி மற்றும் சவுக்கு ஆகியவற்றுடன், மதுரைக்கு செல்லும் வழியில் கள்ளழகரைப் புகழ்ந்து பாடல்களுடன் நடனமாடியபடியே நடந்து செல்வார்கள்.